Bya SOFIA NALULE
OMUGENZI ddereeva Anatooli Wasswa Lubega eyafiiridde mu kabenje akasse abantu omusanvu e Wakaliga, alekedde bakazi be abasatu ekyekango okufa kwe bwe kwazuddeyo mukyalawe owookuna gwe babadde tebamanyi era alabika nti abadde muganzi okubasinga.
Ekisinze okubaluma kwe kuba nti ne lwe yafa yali asuze wa mukazi ono bo gwe baayise malaaya so ng’abadde muka bbaabwe okuviira ddala mu 2006.
Omukazi ono avuddeyo n’asekerera baggya be abamuyise malaaya n’akabatema nti abadde mu ddya era babadde bateekateeka kwanjula. Bali bannamwandu abasatu bbaabwe babadde tebamwanjulanga wadde nga bamulinamu n’abaana.
NULU NAMPIJJA mukyalamukulu: Wasswa yafudde mmaze ennaku ssatu nga simulaba. Ewange yavuddeyo ku Lwokubiri n’antegeeza nti akomawo kw’olwo.
Omugenzi andekedde abaana basatu nga be bakulu kyokka bonna bakyasoma. Njolekedde olutalo lw’okunoonya fiizi, emmere n’ez’ennyumba emitwalo mwenda omwezi. Sikola kyokka baze afudde talina k’andaze nti abadde akakoledde baana.
Omugenzi Anatooli Wasswa Lubega yafiiridde mu kabenje e Wakaliga ku Ssande ng’abadde ddereeva wa takisi ku siteegi ya Wakaliga.
Ate PROSSY NAKABUGO agambibwa okubeera nnamba bbiri yategeezezza bwati: Omugenzi andekedde abaana basatu kyokka bonna tekuli aweza myaka 18.
Mbadde mmaze ennaku ssatu nga simulaba naye nga mmuwuliza ku ssimu. Lwe yafudde yakedde wange e Busega n’antegeeza nti kaagende akomyewo abaana bange be yatwala mu kyalo.
Yampadde ssente z’emmere n’ansuubiza nti ku ssaawa musanvu ajja kuba akomyewo. Waayise essaawa nnya ne nfuna essimu nti baze afiiridde mu kabenje.
Natidde engeri gye yabadde agambye okunona abaana era nasoose kusirika okumala eddakiika 10 ne nziramu ne nkuba essimu ye kondakita we n’antegeeza nti teyabadde na baana.
Sikola ntuula waka kulabirira baana bange wabula kati nzibuse amaaso kubanga simanyi 200,000/- we gagenda kuva ag’ennyumba, kuba y’abadde azisasula.
Nakidde ng’ali n’omwana we. Alina okusasula ez’enju kati.
GRACE NAKIDDE (nnamba ssatu) yasigazza omwana w’omugenzi omu Trisha Nayiga ow’omwaka gumu n’ekitundu: Oyo omukazi simumanyi era mbadde mmanyi nti tuli basatu. Omugenzi yava ewange wiiki ssatu emabega.
Yandekera omutwalo gumu n’antegeeza nti akomawo mangu agenze safaali kyokka buli lwe mbadde mmukubira essimu ng’antegeeza nti nneewole emmere y’omwana ajja kujja asasule.
Nsigazza amabanja ga 60,000/- mu ddwaaliro n’emmere kyokka nga ne gye tulya tetugirina. Ennyumba gye tupangisa omugenzi abadde agisasula emitwalo musanvu simanyi waakutandikira kuba sikola.
Enju ya Nakkazi mw’abadde asuza Lubega. Ye tapangisa.
SAMALIE NAKKAZI yazze mu lumbe lwa bbaabwe ng’ayaziirana baggya be ne bamuziimuula nga bwe bagamba nti yeesiba ku mulambo gwa bbaabwe.
Nakkazi yategeezezza nti omugenzi Wasswa abadde muganzi we okuva mu 2006 era nti buli kiro abadde amulaba era nga tamujuza.
‘Bwe nali nnaakasisinkana omugenzi yantegeeza nti yayagalako ku bakazi ab’enjawulo n’abazaalamu abaana era okunkakasa, yantwala ewuwe e Busega awali buli kimu ekikye. Lwe tutasuze wange tubadde tusula wuwe e Busega.
Olunaku lwe yafa twali ffenna era nze namuvuga okuva awaka okumutuusa ku kkubo n’antegeeza nti olweggulo tujja kubeera ffenna, nze ne nninnya booda ne nkomawo ewange nga simanyi nti omwagalwa ansiibula.
Nga ntuuse awaka, omwagalwa yaddamu n’ankubira essimu okumbuuza kye nkola n’ang’aana okwebaka nti nzuukuke nkole (ntunge engoye za bakama bange) ne nkikola n’ansiibuza kiisi n’aggyako essimu.
Nze mbadde omukyala mu maka, abo bakyala bannange be nasanze mu kuziika wadde bagamba nti tebammanyi naye nange mbamanyi nga abaalemwa, baafumba ne banoba ne bagenda mu malya amalala.
Ebbanga lye mmaze ne Wasswa abadde talina ky’akola kindaga nti alinayo omukyala omu¬lala kuba okufumba n’okuzaalako byawufu.
Baze abadde yansuubiza okumwanjula mu bakadde omwaka guno. Omukwano gwe mbadde ne Wasswa tubadde nga balongo abadde anjigirizza n’okuvuga emmotoka era kye mbadde nsuubira nti nayo mbadde waakugifunira mu kwanjula. Ekyennaku tandekedde mwana kwe nnaamujjuukiriranga.”
tso_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn knc_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn